
Na temelju članka 15. stavka 2. Zakona o javnoj nabavi („Narodne novine“ broj 120/16, 114/22 i 48/26; u daljnjem tekstu: ZJN 2016) i članka 24. stavka 1. točke 2. Statuta Sveučilišta u Zagrebu Grafičkoga fakulteta (u daljnjem tekstu: Fakultet), Fakultetsko vijeće Sveučilišta u Zagrebu Grafičkoga fakulteta na ____. sjednici, u ak. god. 2025./2026., održanoj dana ___________ 2026. godine, donijelo je

PRAVILNIK O JEDNOSTAVNOJ NABAVI
SVEUČILIŠTA U ZAGREBU GRAFIČKOGA FAKULTETA

OPĆE ODREDBE
Članak 1.
(1)	Ovim Pravilnikom uređuju se pravila, uvjeti i postupci provedbe jednostavne nabave roba, usluga i radova za potrebe Sveučilišta u Zagrebu Grafičkoga fakulteta (u daljnjem tekstu: Fakultet).
(2)	Jednostavna nabava u smislu ovog Pravilnika je:
1. nabava robe i usluga procijenjene vrijednosti manje od 50.000,00 EUR bez PDV-a
1. nabava radova procijenjene vrijednosti manje od 100.000,00 EUR bez PDV-a.
(3)	Procijenjena vrijednost nabave utvrđuje se prema predmetu nabave na razini Fakulteta kao cjeline za tekuću kalendarsku godinu, u okviru Plana nabave.
(4)	Vrijednost predmeta nabave ne smije se dijeliti s namjerom izbjegavanja primjene Zakona o javnoj nabavi ili ovoga Pravilnika.
(5)	Pri provedbi postupaka jednostavne nabave Fakultet je obvezan poštivati načela javne nabave, osobito načela tržišnog natjecanja, jednakog tretmana, zabrane diskriminacije, razmjernosti, transparentnosti te učinkovitog i ekonomičnog trošenja javnih sredstava.
(6)	Pojmovi koji se koriste u ovom Pravilniku, a imaju rodno značenje, odnose se jednako na osobe svih spolova.
PLANIRANJE NABAVE
Članak 2.
(1)	Fakultet planira nabavu kroz Plan nabave sukladno Zakonu o javnoj nabavi.
(2)	Predmeti nabave određuju se kao tehničke, tehnološke, funkcionalne ili druge objektivno odredive cjeline.
(3)	Fakultet može prije pokretanja postupka jednostavne nabave provesti analizu tržišta radi utvrđivanja procijenjene vrijednosti nabave, tržišnih uvjeta i dostupnih gospodarskih subjekata.
(4)	Podaci prikupljeni analizom tržišta sastavni su dio dokumentacije pojedinog postupka nabave kada je analiza provedena.
SUKOB INTERESA
Članak 3.
(1)	Na sprječavanje sukoba interesa na odgovarajući način primjenjuju se odredbe članaka 75. do 83. Zakona o javnoj nabavi.
(2)	Osobe koje sudjeluju u pripremi i provedbi postupaka jednostavne nabave dužne su potpisati izjavu o postojanju ili nepostojanju sukoba interesa.
(3)	Osoba koja tijekom postupka sazna za postojanje okolnosti koje predstavljaju sukob interesa dužna je bez odgode o tome obavijestiti dekana te prestati sudjelovati u predmetnom postupku.
(4)	Dekan će u slučaju iz stavka 3. ovoga članka imenovati drugu osobu koja će nastaviti sudjelovanje u postupku.
(5)	Fakultet poduzima sve potrebne mjere radi sprječavanja, prepoznavanja i uklanjanja sukoba interesa.
VRSTE POSTUPAKA JEDNOSTAVNE NABAVE
Članak 4.
Postupci jednostavne nabave dijele se na:
1. Izravno ugovaranje
1. za robu, usluge i radove procijenjene vrijednosti do 15.000,00 EUR bez PDV-a.
2. Ograničeno prikupljanje ponuda
1. za robu i usluge procijenjene vrijednosti veće od 15.000,00 EUR do 25.000,00 EUR bez PDV-a;
1. za radove procijenjene vrijednosti veće od 15.000,00 EUR do 45.000,00 EUR bez PDV-a.
3. Javno prikupljanje ponuda
1. za robu i usluge procijenjene vrijednosti veće od 25.000,00 EUR do 50.000,00 EUR bez PDV-a;
1. za radove procijenjene vrijednosti veće od 45.000,00 EUR do 100.000,00 EUR bez PDV-a.
IZRAVNO UGOVARANJE
Članak 5.
(1)	Za nabave procijenjene vrijednosti do 15.000,00 EUR bez PDV-a Fakultet može zatražiti jednu ili više ponuda te nabavu provesti izravnim ugovaranjem.
(2)	Postupak se provodi na temelju prikupljene ponude, narudžbenice ili ugovora.
(3)	Fakultet može odabrati gospodarskog subjekta po vlastitom izboru vodeći računa o načelima ekonomičnosti i učinkovitosti.
SITNA GOTOVINSKA NABAVA
Članak 6.
(1)	Iznimno od članka 5. ovoga Pravilnika, za nabavu potrošnog materijala i/ili drugih troškova u posebnim i izvanrednim slučajevima, pojedinačne vrijednosti do 150,00 EUR, kada plaćanje obavlja zaposlenik osobnim sredstvima, zaposlenik umjesto narudžbenice dostavlja Uredu za računovodstveno-financijske poslove izdani račun kao dokaz o nastalom trošku, uz prethodno odobrenje prodekana za poslovanje i/ili dekana.
(2)	Trošak iz stavka 1. ovoga članka refundira se zaposleniku nakon dostave računa i pribavljenog odobrenja, sukladno internim računovodstvenim pravilima Fakulteta.
(3)	Odredba iz ovoga članka ne primjenjuje se na materijalna prava zaposlenika koja se ostvaruju po drugim osnovama (npr. putni troškovi i sl.).
OGRANIČENO I JAVNO PRIKUPLJANJE PONUDA
Članak 7.
(1)	Postupke jednostavne nabave procijenjene vrijednosti veće od 15.000,00 EUR bez PDV-a provodi stručno povjerenstvo koje imenuje dekan.
(2)	Stručno povjerenstvo sastoji se od najmanje tri člana.
(3)	Poziv na dostavu ponuda odnosno dokumentacija o nabavi mora sadržavati najmanje:
1. opis predmeta nabave,
1. procijenjenu vrijednost nabave,
1. tehničke specifikacije,
1. troškovnik kada je primjenjivo,
1. rok izvršenja,
1. kriterij za odabir ponude,
1. rok za dostavu ponuda,
1. podatke o eventualnim jamstvima,
1. druge informacije potrebne za izradu ponude.
Članak 8.
(1)	U postupku ograničenog prikupljanja ponuda Fakultet putem modula jednostavne nabave EOJN RH poziva najmanje tri gospodarska subjekta na dostavu ponude.
(2)	Rok za dostavu ponuda ne smije biti kraći od pet dana od dana dostave poziva.
(3)	U opravdanim slučajevima rok može biti kraći, ali ne kraći od dva dana.
(4)	Postupak se provodi putem modula jednostavne nabave EOJN RH.
Članak 9.
(1)	U postupku javnog prikupljanja ponuda dokumentacija o nabavi javno se objavljuje putem modula jednostavne nabave EOJN RH.
(2)	Rok za dostavu ponuda ne smije biti kraći od sedam dana od dana objave.
(3)	Svaki zainteresirani gospodarski subjekt može podnijeti ponudu.
Članak 10.
(1)	Iznimno od odredaba ovoga Pravilnika o broju gospodarskih subjekata kojima se upućuje poziv na dostavu ponuda, Fakultet može zatražiti ponudu samo jednog gospodarskog subjekta ako je to opravdano prirodom predmeta nabave ili okolnostima konkretnog slučaja.
(2)	Takvim slučajevima osobito se smatraju:
1. odvjetničke, javnobilježničke, revizorske, konzultantske, recenzentske i vještačke usluge,
1. autorske, umjetničke i druge intelektualne usluge,
1. usluge obrazovanja, stručnog usavršavanja, seminara, radionica, konferencija i stručnih skupova,
1. objava znanstvenih i stručnih radova,
1. pretplate na znanstvene baze podataka, stručne publikacije i elektroničke izvore,
1. licence, nadogradnje i održavanje postojećih informacijskih sustava, softvera i opreme kada promjena pružatelja nije tehnički ili ekonomski opravdana,
1. poštanske, kurirske, prijevozne, smještajne, ugostiteljske i zdravstvene usluge,
1. nabave povezane sa zaštitom isključivih prava ili prava intelektualnog vlasništva,
1. slučajevi iznimne žurnosti koju Fakultet nije mogao predvidjeti niti na nju utjecati,
1. dodatne isporuke roba, usluga ili radova kada bi promjena gospodarskog subjekta uzrokovala značajne tehničke, operativne ili financijske poteškoće,
1. slučajevi u kojima nakon provedenog postupka nije zaprimljena nijedna valjana ponuda, pod uvjetom da se bitni uvjeti nabave ne mijenjaju.
(3)	Razlozi za primjenu ove iznimke moraju biti obrazloženi i dokumentirani u dokumentaciji postupka.
(4) U slučajevima iz stavka 1. ovoga članka Fakultet je dužan u obrazloženju navesti razloge zbog kojih predmet nabave nije moguće ili nije svrhovito nabavljati tržišnim natjecanjem većeg broja gospodarskih subjekata.
PONUDE I PREGLED PONUDA
Članak 11.
(1)	Ponuda mora biti izrađena u skladu s uvjetima iz poziva na dostavu ponuda odnosno dokumentacije o nabavi.
(2)	Ponuditelj može do isteka roka za dostavu ponuda izmijeniti ili dopuniti svoju ponudu.
(3)	Povjerenstvo pregledava i ocjenjuje ponude te po potrebi može zatražiti pojašnjenje ili dopunu ponude.
(4)	Ponude se zaprimaju, otvaraju, pregledavaju i ocjenjuju sukladno pravilima modula jednostavne nabave Elektroničkog oglasnika javne nabave Republike Hrvatske (EOJN RH).
(5)	O pregledu i ocjeni ponuda sastavlja se zapisnik.
(6)	Za odabir je dovoljna jedna valjana ponuda.
KRITERIJI ODABIRA
Članak 12.
(1)	Kriterij za odabir ponude može biti:
1. najniža cijena ili
1. ekonomski najpovoljnija ponuda.
(2)	Kada se primjenjuje kriterij ekonomski najpovoljnije ponude, mogu se vrednovati:
1. kvaliteta,
1. tehničke prednosti,
1. funkcionalna svojstva,
1. iskustvo i kvalifikacije stručnjaka,
1. rok izvršenja,
1. jamstveni rok,
1. operativni troškovi,
1. okolišna svojstva,
1. drugi kriteriji povezani s predmetom nabave.
TAJNOST PODATAKA I UVID U DOKUMENTACIJU
Članak 13.
(1)	Gospodarski subjekt može označiti pojedine podatke u ponudi poslovnom tajnom sukladno propisima.
(2)	Ponuditelj može zatražiti uvid u dokumentaciju postupka.
(3)	Uvid se neće omogućiti u dijelu dokumentacije koji predstavlja poslovnu tajnu ili podatke čije je otkrivanje ograničeno posebnim propisima.
(4)	Uvid se neće omogućiti niti u dijelove dokumentacije koji sadrže podatke o mrežnim i informacijskim sustavima kojima se Fakultet služi u svom poslovanju, informacije o mjerama za zaštitu i sprječavanje incidenata te druge podatke čije bi otkrivanje moglo predstavljati prijetnju s aspekta kibernetičke sigurnosti, sukladno propisima o kibernetičkoj sigurnosti.
ODLUKA O ODABIRU I PRIGOVOR
Članak 14.
(1)	Na temelju rezultata pregleda i ocjene ponuda Fakultet donosi odluku o odabiru ili odluku o poništenju postupka.
(2)	Ako su dvije ili više ponuda jednako rangirane prema kriteriju odabira, odabrat će se ponuda koja je zaprimljena ranije.
(3)	U postupcima jednostavne nabave procijenjene vrijednosti veće od 15.000,00 EUR bez PDV-a gospodarski subjekt ima pravo podnijeti prigovor.
(4)	Prigovor se podnosi dekanu u roku od pet dana od dana:
1. dostave ili objave poziva na dostavu ponuda odnosno dokumentacije o nabavi, u odnosu na njezin sadržaj,
1. objave izmjene dokumentacije o nabavi, u odnosu na sadržaj izmjene,
1. primitka odluke o odabiru ili poništenju.
(5)	Prigovor se podnosi putem EOJN RH odnosno na način određen dokumentacijom o nabavi.
(6)	Dekan odlučuje o prigovoru u roku od osam dana od njegova zaprimanja.
(7)	Odluka o odabiru odnosno odluka o poništenju postaje izvršna:
1. istekom roka za podnošenje prigovora, ako prigovor nije podnesen,
1. danom dostave odluke o prigovoru podnositelju prigovora.
(8)	Ugovor o nabavi ili narudžbenica mogu se sklopiti odnosno izdati nakon izvršnosti odluke o odabiru.
UGOVOR O NABAVI I NARUDŽBENICA
Članak 15.
(1)	Nakon izvršnosti odluke o odabiru Fakultet s odabranim ponuditeljem sklapa ugovor o jednostavnoj nabavi ili izdaje narudžbenicu.
(2)	Ugovor odnosno narudžbenica moraju biti u skladu s uvjetima iz dokumentacije o nabavi i odabranom ponudom.
(3)	Ugovor o jednostavnoj nabavi ili narudžbenicu potpisuje dekan ili prodekan za poslovanje. Narudžbenicu iz članka 5. ovoga Pravilnika odobrava prodekan za poslovanje i/ili dekan prije njezina izdavanja, a priprema je savjetnik za nabavu i laboratorije, uz prethodnu suglasnost Ureda za računovodstveno-financijske poslove radi provjere usklađenosti s planom nabave i financijskim planom.
(4)	Fakultet može zahtijevati dostavu jamstva za ozbiljnost ponude, jamstva za uredno izvršenje ugovora, jamstva za otklanjanje nedostataka ili drugih odgovarajućih jamstava primjerenih predmetu nabave.
(5)	Gospodarski subjekt može umjesto traženog jamstva dati novčani polog ako je takva mogućnost predviđena dokumentacijom o nabavi.
ZAVRŠNE ODREDBE
Članak 16.
(1)	Dokumentacija o jednostavnoj nabavi čuva se najmanje četiri godine od dana završetka postupka, osim ako posebnim propisom ili pravilima financiranja nije propisan duži rok.
(2)	Ovaj Pravilnik objavit će se na mrežnim stranicama Fakulteta i učiniti dostupnim putem EOJN RH.
(3)	Ovaj Pravilnik stupa na snagu osmoga dana od dana objave na mrežnim stranicama Fakulteta, a primjenjuje se od 1. rujna 2026. godine.
(4)  Stupanjem na snagu ovoga Pravilnika, odnosno danom početka njegove primjene,  
prestaje važiti Pravilnik o provedbi jednostavne nabave Sveučilišta u Zagrebu Grafičkoga od 3. rujna 2024. godine.


      


Zagreb, ___________

KLASA:
URBROJ:

Dekan
Prof. dr. sc. Klaudio Pap
